text: Tankbil væltet: 20.000 liter olie skal fjernes
  27 december 2017 kl. 14.34
  Vest for Grindsted er en tankbil med 20.000 liter olie væltet. Beredskabet er i gang med et omfattende oprydningsarbejde og spærrer vejen i to timer.
  En tankbil med 20.000 liter olie er væltet på Rute 487 vest for Grindsted onsdag eftermiddag.
  - Politiet er på stedet til at dirigere trafikken udenom, siger vagtchef Halfdan Kramer fra Sydøstjyllands Politi til TV SYD.
  Ifølge politiet tyder det ikke på, at lastbilen lækker olie, men miljøvagten er tilkaldt. For en sikkerhedsskyld har brandvæsnet sprøjtet skum rundt om lastbilen. 
  - De næste timer skal de 20.000 liter olie tømmes af lastbilen. Det er et omfattende arbejde på grund af miljøhensynet, siger vagtchefen. 
  Derfor bliver vejen spærret af indtil tidligst kl. 21:00. Omkørsel kan ske via Ølgodvej og Juellingsholmsvej.
  Chaufføren er ifølge politiet ikke kommet alvorligt tilskade. 
  OPDATERING
  Vejen er nu åbnet igen.
  Færdselsuheld Grindsted Landevej vest for Grindsted. Vejen bliver spærret i ca. 2 timer, da lastbil er væltet og skal tømmes for 20.000L olie. Omkørsel via Ølgodvej og Juellingsholmsvej - vis hensyn, tak/ Mvh. Vagtchefen
  
  